Ρόναλτ Κούμαν

Ο **Ρόναλτ Κούμαν** (ολλανδικά: *Ronald Koeman*, προφορά: *[[ΔΦΑ|ˈroːnɑlt ˈkumɑn]]*, γεννήθηκε 21 Μαρτίου 1963) είναι Ολλανδός πρώην ποδοσφαιριστής, που αγωνιζόταν ως αμυντικός μέσος ή λίμπερο και νυν προπονητής. Θεωρείται ως ένας από τους καλύτερους ποδοσφαιριστές στην ιστορία της Ολλανδίας και από τους καλύτερους σε αμυντική θέση στη σύγχρονη ποδοσφαιρική ιστορία. Ως αμυντικός είναι αυτός που έχει σημειώσει τα περισσότερα γκολ στην ιστορία του αθλήματος.

## Καριέρα ως ποδοσφαιριστής

### Σε συλλόγους
Η ποδοσφαιρική του καριέρα ξεκίνησε από την ΦΚ Χρόνινγκεν και πέρασε από τον ΑΦΚ Άγιαξ, που κατέκτησε το πρώτο του Ολλανδικό πρωτάθλημα ποδοσφαίρου, το 1985 και το κύπελλο το 1986, ακολούθησε η Άιντχοβεν που μαζί της σε τρία χρόνια πανηγύρισε έξι τίτλους. Τρεις φορές το ολλανδικό πρωτάθλημα, δύο φορές το Κύπελλο Ολλανδίας και το Κύπελλο Πρωταθλητριών το 1988, όπου η Άιντχοβεν νίκησε στα πέναλτι 6–5 την Μπενφίκα (ο Κούμαν ευστόχησε στο πρώτο πέναλτι της Άιντχοβεν).

Ακολούθησε η Μπαρτσελόνα όπου στα 6 χρόνια που έμεινε εκεί κατέκτησε 4 Πρωταθλήματα Ισπανίας, ένα Κύπελλο, 3 Σούπερ καπ Ισπανίας, ένα Κύπελλο πρωταθλητριών το 1992, ενώ ήταν ο παίκτης που σφράγισε με μία απ' ευθείας εκτέλεση φάουλ στην παράταση του παιχνιδιού το πρώτο πρωταθλητριών για την Μπαρτσελόνα. Στην ισπανική ομάδα έδειξε τα πλούσια προσόντα του: ένας εξαιρετικός κεντρικός αμυντικός με αριστοτεχνικές πάσες από μακρινή απόσταση και έντονο αίσθηση του παιχνιδιού. Ήταν επίσης επιδέξιος στην κάλυψη, ειδικά για την ικανότητά του να προβλέπει την μπάλα, παρά την κάπως δυσκίνητη φύση του.   

Το 1995 μετά από 200 συμμετοχές στην Μπαρτσελόνα) επέστρεψε στην Ολλανδία όπου και έκλεισε την καριέρα του στην Φέγενορντ. Είναι ο αμυντικός που έχει σημειώσει τα περισσότερα γκολ στην ιστορία του ποδοσφαίρου με 253 ξεπερνώντας τον Αργεντινό Ντανιέλ Πασαρέλα και τον Ισπανό Φερνάντο Ιέρο. Ένας από τους καλύτερους σε απ' ευθείας εκτελέσεις φάουλ όλων των εποχών, σημείωσε 60 γκολ και συμπεριλαμβάνεται στους 10 πρώτους όλων των εποχών. Ιδιαίτερα αποτελεσματικός και στις εκτελέσεις πέναλτι ευστόχησε σε 103 από τις 109 προσπάθειές του.

### Διεθνής καριέρα
Δεν ήταν λίγες και οι διακρίσεις του και με την Εθνική Ολλανδίας όπου εκπροσώπησε την χώρα του σε δύο Παγκόσμια Πρωταθλήματα και δύο Ευρωπαϊκά. Ήταν μέλος της ομάδας που κατέκτησε το Ευρωπαϊκό Πρωτάθλημα του 1988 νικώντας με 2–0 την Σοβιετική Ένωση. Σημείωσε το πρώτο γκολ στον ημιτελικό με την Δυτική Γερμανία σε μία νίκη - για τους Ολλανδούς ήταν σαν εκδίκηση - της ήττας στον τελικό του Παγκοσμίου Κυπέλλου του 1974. Ο Κούμαν ήταν μέλος της καλύτερης 11αδας σε εκείνη της διοργάνωση.

## Προπονητής
### Τα πρώτα χρόνια
Μετά τη λήξη της ποδοσφαιρικής του καριέρας αποφάσισε να γίνει προπονητής. Πριν αναλάβει να εργαστεί ως πρώτος προπονητής, δούλεψε το 1997 και το 1998 ως βοηθός στην Εθνική Ολλανδίας του Γκους Χίντιγκ. Μετά συνέχισε ως βοηθός στην Μπαρτσελόνα μέχρι το 2000.

### Φίτεσε
Μετά την Μπαρτσελόνα έκανε το πρώτο του βήμα ως κύριος προπονητής, ανέλαβε τη Φίτεσε και την οδήγησε στην 6η θέση του βαθμολογικού πίνακα με 59 βαθμούς, παρά το μικρό μπάτζετ της ομάδας.

### Άγιαξ
Την σεζόν 2001-02 ανέλαβε τον Άγιαξ, οδηγώντας τον στην κατάκτηση 2 πρωταθλημάτων (2001–02, 2003–04), ενός Κυπέλλου εναντίον της Ουτρέχτης με 3–2, αλλά και ενός Σούπερ Καπ (2003: 3–1 την  Ουτρέχτη).

### Μπενφίκα
Μετά τον Άγιαξ, έκανε ένα σύντομο πέρασμα από την Μπενφίκα, όπου κατέκτησε το Σούπερ Kαπ Πορτογαλίας, αλλά δεν τα πήγε καλά στο πρωτάθλημα (3η) και στο Κύπελλο, όπου αποκλείστηκε στα προημιτελικά. Αυτό, μαζί με μια προσφορά από την Αϊντχόβεν, αρκούσε για να αφήσει ένα έτος πριν από τη λύση του συμβολαίου του την ομάδα, ακόμα και αν η Μπενφίκα έφτασε στα προημιτελικά του Τσάμπιονς Λιγκ πριν χάσει από την Μπαρτσελόνα, η οποία κέρδισε τελικά το τρόπαιο.

### Αϊντχόβεν
Στην Αϊντχόβεν, αναλαμβάνοντας την ομάδα από τον Χίντιγκ, την οδήγησε για 3η συνεχόμενη σεζόν στην κατάκτηση του πρωταθλήματος.

### Βαλένθια
Την επόμενη χρονιά ανέλαβε τη Βαλένθια τον Οκτώβριο, και την οδήγησε στην κατάκτηση του Ισπανικού κυπέλλου το 2008, κερδίζοντας τη Χετάφε με 3–1, όμως η κάκιστη πορεία στο πρωτάθλημα τον οδήγησε στην απόλυση μετά από μια ήττα με 5–1 από την Αθλέτικ Μπιλμπάο.

### Άλκμααρ
Μετά τη Βαλένθια ακολούθησε ένα αποτυχημένο πέρασμα από την Άλκμααρ, η οποία την προηγούμενη σεζόν είχε κατακτήσει το πρωτάθλημα και είχε πολλές βλέψεις, στην οποία απολύθηκε μετά από 7 ήττες στα πρώτα 16 παιχνίδια.

### Φέγενορντ
Τελευταίος σταθμός πριν πάει στην Αγγλία ήταν η Φέγενορντ, και έτσι έγινε ο πρώτος άνθρωπος που πέρασε ως παίκτης και ως προπονητής από τους τρεις μεγάλους του ολλανδικού ποδοσφαίρου (Άγιαξ, Αϊντχόβεν, Φέγενορντ). Εκεί έμεινε τρεις σεζόν, σταθεροποιώντας την ομάδα στην πρώτη τριάδα του πρωταθλήματος παρά τα οικονομικά προβλήματα που αντιμετώπιζε στην αρχή της θητείας του.

μικρογραφία|Σε φωτογραφία του 2012

### Σαουθάμπτον
Ακολούθησε η Πρέμιερ Λιγκ και η Σαουθάμπτον, την οποία ο Κούμαν ανέλαβε το 2014 και έχτισε πάνω στην πολύ καλή ομάδα που είχε δημιουργήσει ο προηγούμενος προπονητής Μαουρίτσιο Ποτσετίνο, παρόλο που χρειάστηκε να πουλήσει πολλά από τα πρωτοκλασάτα ονόματα της ομάδας.

### Έβερτον
Το 2016 αποχώρησε από τη Σαουθάμπτον για να αναλάβει την Έβερτον. Με την Έβερτον πέτυχε την έξοδο της ομάδας στο Γιουρόπα Λιγκ καταλαμβάνοντας την 7η θέση στο πρωτάθλημα. Την επόμενη σεζόν απολύθηκε τον Οκτώβριο, λόγω των κακών αποτελεσμάτων από την αρχή της σεζόν.

### Εθνική Ολλανδίας
Λίγους μήνες αργότερα ανέλαβε την Εθνική Ολλανδίας. Ωστόσο, αν και κατάφερε να οδηγήσει την ομάδα του στους ομίλους του Ευρωπαϊκού Πρωταθλήματος του 2021, δε συνέχισε, αφού τον Αύγουστο του 2020 ανέλαβε ως προπονητής της Μπαρτσελόνα.

### Μπαρτσελόνα
Το πρώτο του αποτέλεσμα σαν προπονητής της Μπαρτσελόνα ήταν μια νίκη με 4–0 απέναντι στη Βιγιαρρεάλ, ενώ η πρώτη του ήττα ήταν εκτός έδρας με 1–0 απέναντι στη Χετάφε. Το πρώτο Ελ Κλάσικο της σεζόν το έχασε με σκορ 1–3. Αν και στο πρωτάθλημα η Μπαρτσελόνα είχε σκαμπανεβάσματα και δεν ήταν οδηγός του πρωταθλήματος από πολύ νωρίς, το οποίο και τελικά θα το χάσει, θα καταφέρει μαζί της να κατακτήσει το κύπελλο, νικώντας με εμφατικό τρόπο (4–0) την Αθλέτικ Μπιλμπάο στον τελικό. Στις 3 Ιουνίου 2021, η Μπαρτσελόνα ανανέωσε μαζί του και για τη νέα σεζόν.
 Στις 28 Οκτωβρίου του 2021, αμέσως μετά από την ήττα από την Ράγιο Βαγιεκάνο, η διοίκηση της Μπαρτσελόνα ανακοίνωσε τη λύση της συνεργασίας της με τον Κούμαν. Ο Ολλανδός τεχνικός άφησε την ομάδα στην 9η θέση του πρωταθλήματος της σεζόν 2020-21, με 4 νίκες, 3 ισοπαλίες και 3 ήττες μετά από 10 αγωνιστικές, ενώ μετά την ήττα από την Ρεάλ Μαδρίτης στο Καμπ Νου στις 24 Οκτωβρίου, έγινε μόλις ο δεύτερος προπονητής της Μπαρτσελόνα που χάνει τρία διαδοχικά Ελ Κλάσικο μετά τον Πάτρικ Ο’ Κόνελ το 1936.

## Παραπομπές


## Εξωτερικοί σύνδεσμοι

*  
* Ronald Koeman detailed career profile

Κατηγορία:Ολλανδοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Ολλανδίας
Κατηγορία:Ποδοσφαιριστές Ευρωπαϊκού Πρωταθλήματος 1988
Κατηγορία:Ποδοσφαιριστές Παγκοσμίου Κυπέλλου 1990
Κατηγορία:Ποδοσφαιριστές Ευρωπαϊκού Πρωταθλήματος 1992
Κατηγορία:Ποδοσφαιριστές Παγκοσμίου Κυπέλλου 1994
Κατηγορία:Ποδοσφαιριστές Έρεντιβιζι
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία 
Κατηγορία:Ποδοσφαιριστές ΦΚ Χρόνινγκεν
Κατηγορία:Ποδοσφαιριστές ΑΦΚ Άγιαξ
Κατηγορία:Ποδοσφαιριστές ΠΣΦ Αϊντχόφεν
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές Φέγενορντ
Κατηγορία:Ολλανδοί προπονητές ποδοσφαίρου
Κατηγορία:Προπονητές Πριμέρα Ντιβιζιόν
Κατηγορία:Προπονητές ποδοσφαίρου Φίτεσε
Κατηγορία:Προπονητές ποδοσφαίρου ΑΦΚ Άγιαξ
Κατηγορία:Προπονητές ποδοσφαίρου Μπενφίκα
Κατηγορία:Προπονητές ποδοσφαίρου ΠΣΦ Αϊντχόφεν
Κατηγορία:Προπονητές ποδοσφαίρου Βαλένθια ΚΦ
Κατηγορία:Προπονητές ποδοσφαίρου ΑΖ Άλκμααρ
Κατηγορία:Προπονητές ποδοσφαίρου Φέγενορντ
Κατηγορία:Προπονητές ποδοσφαίρου Σαουθάμπτον ΦΚ
Κατηγορία:Προπονητές ποδοσφαίρου Έβερτον
Κατηγορία:Προπονητές ποδοσφαίρου Μπαρτσελόνα
Κατηγορία:Προπονητές της Πρέμιερ Λιγκ
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Προπονητές ποδοσφαίρου Έρεντιβιζι
Κατηγορία:Κορυφαίοι σκόρερ του ΟΥΕΦΑ Τσάμπιονς Λιγκ
Κατηγορία:Προπονητές Ευρωπαϊκού Πρωταθλήματος Ποδοσφαίρου 2024